Ego Henricus comes Trecensis notum fieri volo omnibus hominibus presentibus et futuris quod Sevinus de Sancto Florentino et fratres Pontiniacenses venerunt in presentia nostra ad distinguendum et recognoscendum quemadmodum idem Sevinus fratribus Pontiniacensibus totum nemus, quod dicitur Sancti Petri, sub annua census redditione concederet. Concessit autem eidesm fratribus et ecclesie Pontiniacensi totum nemus supradictum, quod dicitur Sancti Petri, et circum adjacentia nemora et nemus quod dicitur Devesum. Sed sciendum quod homines de Venesiaco et quidam homines de Turniaco, hi videlicet tantum qui de feodo Sancti Petri sunt, habent usuariam in memorato nemore in omnia sibi necessaria, excepto quod nec dare nec vendere nec impignorare nec extirpare quicquam [fº 11, 2e col.] nemoris poterunt. Ipsi autem homines quos supradiximus, propter usuariam, quam eos habere in nemore diximus, costumas solitas reddent Pontiniacensi ecclesie et pasnagium de porcis suis. Igitur totum supradictum nemus, sicut dictum est, concessit Sevinus Pontiniacensi ecclesie libere et quiete jure perpetuo possidendum, ita ut memorate fratres ecclesie possint illud cui voluerint dare, vendere et, quantum voluerint, in agriculturam redigere et facere quicquid voluerint, sicut de suo. Si autem in aliquo horum que Sevinus concessit, calumpniam aut inquietudinem aliquam moverit quispiam eidem ecclesie, Sevinus acquitabit et pacificabit omnia fratribus ejusdem ecclesie. Propter hoc totum quod Sevinus et sui concesserunt Pontiniacensi ecclesie quiete et libere jure perpetuo possidendum et propter acquitamentum ejusdem, ipsi Pontiniacenses dabunt per singulos annos Sevino vel heredi ejus qui post eum chasamentum de Chanloth habuerit, censum, id est XII libras, in crastino nativitatis sancti Johannis Baptiste, apud Sanctum Florentinum. Si autem census iste statuto tempore redditus non fuerit, poterit illum exigere Sevinus a censuali suo quod ab ipso tenet Pontiniacensis ecclesia, excepto quod, si Sevinus non acquitaverit pactum secundum quod in presenti carta continetur, donec acquitatum fuerit, non reddet censum Pontiniacensis ecclesia. Sevinus autem sive memoratus heres nulli censum illum dare poterit aut vendere aut commutare nisi Pontiniacensis ecclesie, quandiu fratres ejusdem ecclesie, tantumdem ei pro censu obtulerint, quantum alius dare voluerit. Testes sunt: Ansellus de Triangulo et Garnerius, frater ejus, Willelmus de Maaleno, Willelmus clericus comitis, Willelmus marescaldus, Petrus Bursaldus, Drogo Brustallus. Anno Mº Cº LXº.